[{"text_idx": "#000001", "text": "Pandemiaren ondorioz azken bi urteetan bertan behera laga behar izan den Gipuzkoako Adinekoen Martxa antolatu du berriro AGIJUPENS Erretiratuen eta Pentsiodunen Gipuzkoako Elkarteak. Aurtengoa 20. edizioa izango da eta bihar, urriaren 15ean, ospatuko da Debabarrenean, Debatik Mutrikura bitartean egingo den ibilaldiarekin."}, {"text_idx": "#000002", "text": "Goizetik ekingo diote jardunaldiari, 11:00etan Gilen Garcia Debako alkateak egingo duen hasierako agurrarekin. Debako Arbil Adinekoen Zentroaren kanpoaldean parte hartzen duten guztiei agurra egin eta, jarraian, zumardia igarota, oinezkoentzako zubia zeharkatuko dute, kostaldeko pasealekutik Mutrikuraino joateko."}, {"text_idx": "#000003", "text": "Antolatzaileek esan dutenez, \u201chorrelako martxa guztietan bezala, kontrol-postu batzuk jarriko dira, igarotzean zigilatzeko: irteeran eta helmugan, bai eta Arbeko tarteko puntuan ere. Bertan, gainera, Debako eta Mutrikuko udalek komun mugikor gehiago jarriko dituzte. Arben, gainera, Eroskik emandako hornidura pack bat banatuko da\u201d. Behin Mutrikura ailegatuta, Joseba Palenzuela alkateak egingo die harrera eta, ondoren, bazkaria egingo da, Miruaitz frontoian, musikarekin girotuta."}, {"text_idx": "#000005", "text": "Debabarrena eskualdeko alkate guztiak gonbidatu dituzte ekitaldira, baita Gipuzkoako Foru Aldundiko Gizarte Zerbitzuetako arduradunak ere. Bizkaiko eta Arabako lurralde-koordinadoretako arduradunak ere joango dira. Aurten 500 pertsona inguru biltzea espero dute."}, {"text_idx": "#000006", "text": "Elkanok munduari bira eman zioneko 500. urtemuga gogoan"}, {"text_idx": "#000008", "text": "Ifar kalea 12, behea 20820 DEBA ( Gipuzkoa )berriketan@berriketan.eus / publizitatea@berriketan.eus"}]